Správa Komisie Európskemu parlamentu a Rade o realizácii programu Edicom II (2001 – 2005) {SEK(2009) 527 v konečnom znení} /* KOM/2009/0191 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 23.4.2009 KOM(2009) 191 v konečnom znení SPRÁVA KOMISIE EURÓPSKEMU PARLAMENTU A RADE o realizácii programu EDICOM II (2001 – 2005) {SEK(2009) 527 v konečnom znení} (predložená Komisiou) SPRÁVA KOMISIE EURÓPSKEMU PARLAMENTU A RADE o realizácii programu EDICOM II(2001 – 2005) OBSAH S práva Komisie Európskemu parlamentu a Rade o realizácii programu EDICOM II (2001 – 2005) 1 1. Úvod 3 2. Hodnotenie podľa kritérií 4 2.1. Relevantnosť 4 2.2. Účinnosť 4 2.3. Efektívnosť 7 2.4. Užitočnosť 8 2.5. Udržateľnosť 9 3. Odporúčania pre budúcnosť 9 4. Odporúčania týkajúce sa riadenia 10 5. Prepojenie s inými programami Spoločenstva 11 6. Závery 11 1. ÚVOD Vytvorením jednotného trhu v roku 1993 sa odstránili colné formality medzi členskými štátmi EÚ a bol zavedený systém Intrastat s cieľom ďalej monitorovať pohyb tovaru medzi členskými štátmi. V tomto novom systéme sa používanie colných údajov nahradilo priamym zberom informácií od podnikov v rámci mesačných zisťovaní. Štatistika obchodu medzi členskými štátmi a tretími krajinami sa naďalej zakladá najmä na colných údajoch. S cieľom podporiť tieto zmeny prijala Rada rozhodnutie č. 96/715/ES z 9. decembra 1996 o telematických sieťach medzi správnymi orgánmi pre štatistiku obchodu s tovarom medzi členskými štátmi (program Edicom I[1]). Programom Edicom I sa uľahčil prechod na interoperabilný systém na európskej úrovni pre zber, tvorbu a zverejňovanie štatistiky obchodu s tovarom. Na konci programu Edicom I došlo v Spoločenstve k nárastu dopytu po rýchlych, spoľahlivých a presných makroekonomických informáciách. Eurostat v úzkej spolupráci s národnými správami vypracoval strategický dokument s cieľom posilniť a pripraviť existujúci systém na dlhšie obdobie. Strategický dokument schválil Výbor pre štatistický program a Výbor pre štatistiku obchodu s tovarom medzi členskými štátmi. Európsky parlament a Rada prijali na základe ex-ante hodnotenia vypracovaného Komisiou rozhodnutie č. 507/2001/ES z 12. marca 2001 o súbore opatrení týkajúcich sa transeurópskej siete na zber, tvorbu a šírenie štatistík o tovarovom obchode v rámci Spoločenstva a medzi Spoločenstvom a nečlenskými krajinami (program Edicom II[2]). Všeobecnými cieľmi tohto nového programu bolo: - podporiť čo najmodernejšiu, najracionálnejšiu a najúčinnejšiu organizáciu štatistickej siete a prijať opatrenia potrebné na zlepšenie a harmonizáciu používaných metód, - ďalej rozvíjať existujúce elektronické nástroje na zber, tvorbu a zverejňovanie štatistických údajov s ohľadom na najnovší technologický pokrok a s optimálnou efektivitou vynaložených nákladov. Aby sa dosiahli všeobecné ciele, bolo určených 6 operačných cieľov rozdelených na 13 opatrení. Táto správa bola napísaná s cieľom poskytnúť informácie týkajúce sa realizácie programu Edicom II v súlade s článkom 5 ods. 2 rozhodnutia č. 507/2001/ES. Hodnotenie sa zakladalo na štandardných kritériách: relevantnosť, účinnosť, efektívnosť, užitočnosť a trvalá udržateľnosť. 2. HODNOTENIE PODľA KRITÉRIÍ 2.1. Relevantnosť Rozhodnutie zaviesť druhý program Edicom bolo veľmi dôležité, keďže program sa zameriaval na konkrétne potreby a problémy. Išlo najmä o: - Opatrenia realizované počas fázy Edicom I výrazne zvýšili kvalitu štatistiky obchodu v rámci Spoločenstva, boli však stanovené niektoré oblasti, v ktorých je potrebné ďalšie zlepšenie a v ktorých existuje zvyšujúci sa dopyt po makroekonomických údajoch týkajúcich sa obchodu. - Európska centrálna banka (ECB) poukázala na potrebu zahrnutia včasnej, spoľahlivej a presnej štatistiky zahraničného obchodu ako kľúčového prvku do akčného plánu pre štatistické požiadavky. - Systém Intrastat bolo potrebné ďalej zjednodušovať, aby sa znížilo zaťaženie podnikov a správ bez negatívneho vplyvu na kvalitu štatistiky zahraničného obchodu. - Modernizácia transeurópskej siete na zber, spracovanie a zverejňovanie štatistiky obchodu by sa nemohla dostatočne a nákladovo efektívne dosiahnuť prostredníctvom individuálnych opatrení členských štátov, preto bol potrebný program Spoločenstva na harmonizáciu riešení a dosiahnutie úspor z rozsahu. Program Edicom II bol preto zameraný na širokú škálu príjemcov: správy a podniky, ako aj na inštitucionálnych a súkromných používateľov štatistiky zahraničného obchodu. S ohľadom na problémy s vypracovaním strategických usmernení päť rokov vopred je možné konštatovať, že obsah programu bol navrhnutý so strategickou víziou. Zohľadnené boli aj riadiace zručnosti a technická kapacita Komisie a členských štátov pri realizácii a vyvíjaní obsahu programu. 2.2. Účinnosť Podľa ex-ante hodnotenia priniesol program Edicom II niekoľko významných výsledkov. V dôsledku výrazných rozdielov v technologických a administratívnych systémoch jednotlivých členských štátov sa vyskytli problémy pri vytváraní spoločnej platformy EÚ na tvorbu štatistiky zahraničného obchodu. Najdôležitejšie výsledky v súlade so všeobecnými cieľmi rozhodnutia týkajúceho sa programu Edicom sú opísané ďalej. Podrobnejšiu prezentáciu výsledkov nájdete v pracovnom dokumente útvarov Komisie „Záverečná správa o realizácii programu Edicom II“. Cieľ 1 „Vybudovať transeurópsku sieť na tvorbu kvalitnejších štatistických údajov, ktoré sú v súlade s požiadavkami Spoločenstva menej nákladné a rýchlejšie dostupné, aby sa uspokojili požiadavky politík Spoločenstva“ . Zlepšenie dostupnosti a kvality údajov predstavoval najdôležitejší cieľ mnohých projektov realizovaných počas programu Edicom II. Väčšina členských štátov uskutočnila porovnávacie štúdie a úspešne navrhla a zaviedla moderné techniky odhadu. Na konci programu boli všetky členské štáty schopné dodržať lehotu 40 dní na zaslanie mesačných súhrnných údajov Eurostatu. V niektorých prípadoch však rozdiely medzi predbežnými a definitívnymi údajmi zostávajú dosť výrazné, čo svedčí o potrebe ďalšej práce v tejto oblasti. Na centralizovanej úrovni Eurostat vyvinul metódy a IT programy na odhad súhrnov v rámci EÚ a mimo EÚ za členské štáty, ktoré možno nedodržia lehotu na zaslanie údajov. Zlepšilo sa aj poskytovanie podrobných údajov Eurostatu, pokiaľ ide o včasnosť a presnosť. Členské štáty zaslali v roku 2005 svoje údaje pre Intrastat v priemere o 8 dní a pre Extrastat o 3 dni skôr. Boli vyvinuté nové kontroly platnosti a dôveryhodnosti a zlepšila sa metodika odhadu objemu obchodu pod prahovou hodnotou a neodpovedí, čím sa zvýšila celková kvalita štatistiky zahraničného obchodu. Tieto kontroly okrem iného umožnili Eurostatu vypracovať správy o kvalite podrobných údajov členských štátov týkajúcich sa obchodu. Zmenšili sa asymetrie v oblasti obchodu v rámci EÚ na súhrnnej úrovni, na podrobnej úrovni však stále pretrvávajú výrazné nezrovnalosti. Porovnanie údajov zo systému Intrastat s údajmi o dani z pridanej hodnoty (DPH) a údajmi zo systému výmeny informácií o DPH (VIES) sa v súčasnosti vykonáva systematicky. Cieľ 2 „ Vybudovať transeurópsku sieť na tvorbu štatistických údajov, ktoré sú relevantné a zodpovedajú novým potrebám používateľov v rámci hospodárskej a menovej únie a meniaceho sa medzinárodného hospodárskeho prostredia “. Na zohľadnenie potrieb používateľov sa vytvorili nové krátkodobé ukazovatele a štatistické produkty. Zlepšilo sa zaobchádzanie s dôvernými údajmi na vnútroštátnej a európskej úrovni. Eurostat úspešne vyvinul a zaviedol novú aplikáciu na vytváranie indexov pre jednotkové hodnoty a objem. Členské štáty sa zamerali najmä na indexy dovozných cien mimo eurozóny s cieľom uspokojiť potreby ECB. Boli vytvorené nové metódy a nástroje na tvorbu a zverejňovanie mesačných sezónne očistených údajov za Spoločenstvo (EÚ a eurozóna) a členské štáty. Analýzy časových radov a úpravy štatistických hodnôt vykonávali len niektoré členské štáty. Úloha spočívajúca vo vyhodnotení osvedčených postupov členských štátov na dosiahnutie obchodnej bilancie koherentnej s platobnou bilanciou a národnými účtami nie je doteraz dokončená. Na európskej úrovni bol vytvorený metodický rámec pre spoločný zber a predkladanie štatistiky zahraničného obchodu a štrukturálnej podnikovej štatistiky. Boli zverejnené výsledky pilotných štúdií, ktoré realizovali viaceré členské štáty, čo umožnilo vykonať analýzy zahraničného obchodu podľa podnikových ukazovateľov. Niektoré členské štáty dosiahli sľubné výsledky pre ďalší rozvoj štatistiky EÚ v oblasti štatistiky vnútropodnikového obchodu. Cieľ 3 „Účinnejšie integrovať štatistiku obchodu s tovarom do celkového štatistického systému na úrovni Spoločenstva a na medzinárodnej úrovni a prispôsobiť ju zmenám správneho prostredia“. Väčšina členských štátov uskutočnila projekty zamerané na zlepšenie dostupnosti a kvality svojich registrov hospodárskych subjektov. Takmer polovica členských štátov nevedie register Extrastatu, pretože to nie je povinné. Vo viacerých členských štátoch bola posilnená spolupráca medzi štatistickými úradmi a colnými správami. Boli zavedené interaktívne opravy výkazov pre Extrastat a bola preskúmaná možnosť získavania ďalších informácií z colných dokladov s minimálnymi nákladmi. Realizovali sa zisťovania s cieľom posúdiť potreby používateľov a zaťaženie spravodajských jednotiek vyplývajúce zo systému Intrastat. Štúdie o možnom zjednodušení systému sa zamerali na prijatie jednosmerného systému, zjednodušenie prahových hodnôt a menej podrobné členenie v prípade jednotlivých produktov. Uskutočnili sa semináre pre spravodajské jednotky týkajúce sa e-learningových aplikácií s cieľom zvýšiť kvalitu a úplnosť výkazov pre Intrastat. Cieľ 4: „ Zlepšiť služby ponúkané správnym orgánom, dodávateľom a používateľom informácií tým, že sa im poskytnú všetky dostupné štatistické údaje a metaúdaje týkajúce sa obchodu s tovarom “. Boli vynaložené zdroje na vytvorenie dobre štruktúrovaného a rozsiahleho informačného systému v Eurostate a členských štátoch. Na základe nových automatizovaných postupov bolo zverejňovanie makroekonomických údajov a sezónne očistených údajov urýchlené o päť dní s cieľom uspokojiť potreby používateľov, najmä ECB. Cieľom ďalšieho vývoja bolo zverejňovanie podrobných údajov. Databázový systém Eurostatu Comext bol zdokonalený, pokiaľ ide o obsah a technológiu. Bol vybudovaný nový systém na zverejňovanie štatistiky (Easy Comext), ktorý umožňuje širokej verejnosti prezerať si a získavať podrobné údaje o obchode členských štátov. Na ústrednej úrovni boli vyvinuté osobitné nástroje na rýchly a užívateľsky priateľský prístup ku klasifikáciám, vysvetlivkám, metaúdajom a ďalším súvisiacim produktom a boli poskytnuté členským štátom. Pre úradníkov Európskej komisie a členských štátov boli zorganizované mesačné vzdelávacie kurzy týkajúce sa systému Comext. Cieľ 5: „Budovať a podporovať nástroje na zber údajov o obchode s tovarom s ohľadom na najnovší technologický pokrok v záujme zlepšenia funkcií, ktoré sú k dispozícii spravodajským jednotkám“. Eurostatu a členským štátom sa podarilo vyvinúť a zaviesť nové nástroje a štandardizované formáty na zasielanie zozbieraných údajov. Väčšia pozornosť bola venovaná rozvoju internetových systémov, čo európske podniky uvítali. To viedlo k významnému zníženiu nákladov a zlepšeniu kvality a včasnosti údajov. Asi 100 000 spravodajských jednotiek predkladalo mesačné výkazy pre Intrastat prostredníctvom internetu, čím sa používanie papierových výkazov znížilo o 30 %. Až do roku 2004 bol na ústrednej úrovni zachovaný offline balík IDEP/CN8 pre zber údajov pre Intrastat; potom niektoré členské štáty pokračovali v jeho zdokonaľovaní, zatiaľ čo ostatné členské štáty vyvinuli iné systémy. Cieľ 6: „Realizovať opatrenia programu EDICOM v rámci integrovaného projektu. Zabezpečiť interoperabilitu rôznych vyvinutých nástrojov pomocou spoločných noriem a štandardov. Malo by byť možné zapojiť rôzne moduly systému do sietí umožňujúcich rôznym zúčastneným stranám používať všetky tieto moduly alebo ich časť“. V rámci Komisie a členských štátov boli zavedené osobitné opatrenia s cieľom modernizovať jednotlivé prvky transeurópskej siete. V rámci projektu XT/NET boli vyvinuté viaceré vzájomne prepojené nástroje, ktoré boli poskytnuté členským štátom. Projekt XT/NET bol naplánovaný ako východiskový bod pre rozvoj jednotného, úplne integrovaného informačného systému. Na základe stanoveného súboru spoločných pravidiel systém umožňuje preniesť zodpovednosť za overenie platnosti údajov z Eurostatu na členské štáty. 2.3. Efektívnosť Podmienky, za ktorých bol program Edicom realizovaný, boli v súlade s podmienkami stanovenými v rozhodnutí č. 507/2001/ES. Komisia zodpovedala za riadenie programu s pomocou výborov pre Intrastat a Extrastat. Za program zodpovedali útvary Eurostatu pre štatistiku zahraničného obchodu s výnimkou opatrení súvisiacich s vývojom centralizovaných IT. Tie boli pridelené útvaru zodpovednému za „počítačové systémy na tvorbu štatistiky“. Celkové výdavky na realizáciu programu Edicom dosiahli 31,2 mil. EUR, t. j. 61 % rozpočtu. Bezproblémový priebeh programu čiastočne ovplyvnila kríza v Eurostate, ktorá viedla k výraznému spomaleniu centralizovaných činností v rokoch 2003 a 2004. Od rozšírenia EÚ v máji 2004 sa stali príjemcami nové členské štáty bez toho, aby došlo k zmenám pôvodného rozpočtu. Celkovo realizovali súkromné spoločnosti (v mene Eurostatu) a členské štáty 393 centralizovaných a decentralizovaných projektov. Okrem toho bolo 19 projektov zrušených, väčšinou členskými štátmi, pre nedostatok ľudských zdrojov či mimoriadnu zložitosť cieľov, ktoré sa mali dosiahnuť. Členské štáty dokončili 72 % z celkového počtu projektov. Finančné zdroje však boli medzi decentralizované a centralizované projekty vynaložené takmer rovnomerne. Granty pokrývali približne 90 % celkových nákladov na decentralizované projekty, zatiaľ čo centralizované projekty boli prideľované súkromným spoločnostiam prostredníctvom verejných ponúk. Pokiaľ ide o obsah, program sa zameral predovšetkým na dva ciele: zvýšenie kvality (cieľ 1) a rozvoj nástrojov na zber informácií (cieľ 5). Tieto dva ciele viedli k dokončeniu 124 resp. 84 projektov, na ktoré pripadlo 21 %, resp. 25 % celkových výdavkov. Podiel výdavkov na jednotlivé ciele je v súlade s odhadmi uvedenými v prílohe II k rozhodnutiu o programe Edicom s výnimkou cieľa 3 a 5. Na technickú a správnu pomoc a podporné opatrenia pripadalo 5 % celkových výdavkov. Projekty programu Edicom boli vyhodnocované na základe priebežných a záverečných správ predložených Komisii. Vďaka 160 správam priemerne za rok sledovali projektoví manažéri Eurostatu podrobne všetky činnosti, vo väčšine prípadov bez možnosti posúdiť prácu členských štátov na mieste. Pokrok týkajúci sa centralizovaných zmlúv bol vyhodnocovaný pomocou mesačných stretnutí s dodávateľmi . Správy o projektoch boli presunuté do verejného systému Komisie CIRCA a registrovaným používateľom boli sprístupnené online. To vnútroštátnym správnym orgánom umožnilo prezerať si zistenia a riešenia prijaté inými partnermi a použiť tieto informácie ako východiskový bod pre vlastné štúdie. Výmena informácií sa podporila prostredníctvom študijných návštev a seminárov na vybrané témy. Tento program významne napomohol zlepšenie transeurópskej siete pre zber, tvorbu a zverejňovanie štatistiky obchodu s tovarom. V niektorých oblastiach mali členské štáty problémy so zmenou svojich vnútroštátnych systémov, čo zabránilo tomu, aby sa plne využili príležitosti, ktoré tento program ponúkal. Celkové výsledky programu Edicom boli dosiahnuté s primeranými nákladmi. Na rozdiel od očakávania vyplývajúceho z vysokej miery špecializácie dodávatelia pracujúci v oblasti štatistiky obchodu účtovali oveľa nižšie poplatky ako sú poplatky v niektorých všeobecnejších oblastiach pôsobnosti (napr. dane, financie, ľudské zdroje…). Mnohé projekty realizovali úradníci v členských štátoch za miestne (a teda nižšie) sadzby namiesto sadzieb medzinárodných pracovníkov. 2.4. Užitočnosť Program Edicom bol mimoriadne dôležitým nástrojom na zlepšenie včasnosti, dostupnosti a harmonizácie štatistiky zahraničného obchodu zostavovanej členskými štátmi. Boli vytvorené počiatočné prvky vzájomne prepojenej transeurópskej informačnej siete, keďže členské štáty boli vyzývané, aby prijali spoločné pravidlá a normy. Pokrok v tejto oblasti by viedol k uchovávaniu vnútroštátnych údajov len na úrovni členských štátov, čo zabráni súčasnej duplicite na úrovni Eurostatu. V niekoľkých prípadoch nebolo možné dosiahnuť vo všetkých členských štátoch zavedenie štandardných metód, najmä na základe významných rozdielov v technologickom a správnom prostredí. V rámci programu sa dosiahli výsledky, ktoré by nebolo možné docieliť, ak by prácu vykonávali samotné členské štáty. Členské štáty by sa obávali nad investovať vysoké sumy do budúcich technológií alebo do zmeny svojich vnútroštátnych systémov. 2.5. Udržateľnosť Celkový pokrok programu Edicom by mal zabezpečiť dlhodobý prínos. Viditeľné sú už prvé hmatateľné výsledky a jeho kladný vplyv bude pravdepodobne pokračovať aj v strednodobom až dlhodobom horizonte. Pokiaľ ide o kritérium udržateľnosti, boli dosiahnuté rôzne výsledky. Prvá skupina opatrení zahŕňajúca pilotné štúdie, posúdenia kvality, vyhodnotenia potrieb a spokojnosti viedla ku krátkodobým výsledkom, ktoré boli užitočné pre príjemcov rozhodnutí. Výskum štatistických metód a vyvinutie nových štatistických nástrojov priniesli riešenia, ktoré realizovali Komisia a členské štáty, čím sa dosiahol dlhodobý prínos bez potreby použiť dodatočné zdroje. Vývoj elektronických nástrojov na zber a zverejňovanie údajov, ako aj štandardizované správy si môžu zo strednodobého hľadiska vyžadovať ďalšiu finančnú podporu s cieľom dosiahnuť vo všetkých členských štátoch podobné normy a úrovne používania. Strategicky mimoriadne významný projekt XT NET na dosiahnutie úplne integrovanej európskej siete by mal byť predmetom osobitného programu, ktorým sa zabezpečí jeho realizácia v Európskej únii. Vo všeobecnosti je potrebné poznamenať, že tvorba štatistiky sa realizuje v meniacom sa prostredí, preto je potrebné štatistický systém priebežne a presne sledovať, najmä pokiaľ ide o pokrytie a kvalitu údajov. Zmeny v hospodárstve, nové potreby používateľov a rozvoj technológií si vyžadujú pravidelné prispôsobovanie systému v strednodobom až dlhodobom horizonte. 3. ODPORÚčANIA PRE BUDÚCNOSť V rámci programu Edicom II boli dosiahnuté významné výsledky, zlepšovanie štatistického systému však musí byť priebežným procesom. V prípade budúcich programov by sa mali zohľadniť tieto aspekty: - členské štáty sa nezúčastnili na všetkých opatreniach programu Edicom pre nedostatok zamestnancov, - je možné ďalej zlepšovať systémy a metodiku, - všetky nové členské štáty musia pracovať na podobných projektoch, aby sa dosiahlo zlepšenie kvality údajov a lepšie začlenenie do európskeho štatistického systému, - je potrebné ďalej realizovať opatrenia na väčšiu automatizáciu nástrojov na zber údajov, - bol vytvorený rámec pre úplne integrovanú európsku sieť na tvorbu štatistiky zahraničného obchodu, doteraz však nie je úplne funkčný. Možné hlavné oblasti pre budúce činnosti: - pokračovanie činnosti v oblasti techník odhadov a krátkodobých prognóz, zaobchádzania s dôvernými údajmi, štatistickej hodnoty, registrov podnikov, vnútropodnikového obchodu a globalizácie, - opatrenia na zlepšenie spolupráce medzi členskými štátmi a Eurostatom pri zbere a zasielaní základných informácií by sa mali realizovať prostredníctvom bezpečnej siete, - štúdie týkajúce sa prijatia budúcich technológií, - ďalšia harmonizácia systémov zberu údajov na úrovni EÚ a prispôsobenie nástrojov s cieľom dosiahnuť úplne integrovaný a harmonizovaný štatistický systém. 4. ODPORÚčANIA TÝKAJÚCE SA RIADENIA Skúsenosti získané pri realizácii programu Edicom II ukázali, že dlhodobé programy môžu fungovať bezproblémovo len vtedy, ak sú finančné zdroje posúdené správne a sú k dispozícii včas. Oneskorené prijatie rozhodnutia Komisie o financovaní v roku 2003 a odloženie niektorých opatrení v rámci programu Edicom na základe pokynov Komisie poukázali na vysoký stupeň závislosti programu od vonkajších udalostí alebo rozhodnutí. Hoci bol program naplánovaný na päť rokov, skutočné trvanie bolo dlhšie, ak počítame obdobie potrebné na strategické plánovanie, realizáciu úloh a administratívne ukončenie projektov. V priebehu tohto programu bolo potrebné riadiť veľké množstvo informácií. Tok informácií si vyžadoval spracovanie mnohých úradných dokumentov, správ a oznámení. Náročné boli aj finančné postupy na prideľovanie grantov členským štátom a prideľovanie zmlúv spoločnostiam. Riadenie programu čiastočne poznamenala vysoká fluktuácia zamestnancov Komisie, najmä v prípadoch, v ktorých nebol dostatočne zabezpečený prenos know-how a zodpovednosti. To malo vplyv na hodnotiteľov, keďže informácie boli dostupné len čiastočne alebo boli úplne nedostupné. Aby v budúcnosti nedochádzalo k takýmto problémom, Komisia by mala prijať rozsiahly systém na riadenie projektov, ktorý by bol dostupný vybraným používateľom s rôznym stupňom kompetencií. Vo väčšine prípadov pracovali projektoví manažéri z Eurostatu a zamestnanci vnútroštátnych správnych orgánov na projektoch programu Edicom popri svojich každodenných úlohách. V členských štátoch často chýbali ľudské zdroje na realizáciu ďalších projektov Edicom. V niektorých členských štátoch bolo na základe vnútroštátnych predpisov zakázané krátkodobé zamestnávanie pracovníkov. Užitočnosť technickej a správnej pomoci sa nemala podceňovať a táto pomoc by mala byť poskytovaná počas celého trvania dlhodobých programov. To isté platí pre činnosti v oblasti hodnotenia, keďže posúdenie výsledkov by bolo bez pravidelného zberu a monitorovania ukazovateľov výkonnosti mimoriadne ťažké. Ex-post hodnotenie by malo začať až vtedy, keď sú dostupné všetky technické a správne informácie, t. j. asi tri roky po schválení posledného ročného pracovného programu. 5. PREPOJENIE S INÝMI PROGRAMAMI SPOLOčENSTVA Podľa článku 5 rozhodnutia o programe Edicom by sa v rámci hodnotenia mala preskúmať synergia s ostatnými činnosťami Spoločenstva. Jednoznačne existovala vzájomná súvislosť s projektom DSIS (decentralizované služby štatistických informácií) a eDAMIS (elektronický riadiaci a informačný systém pre tok údajov) v rámci „programu IDA“ (program na elektronickú výmenu údajov medzi štátnymi správami). Eurostat a členské štáty použili komponenty vyvinuté v rámci projektov IDA na zlepšenie zasielania údajov, spravovanie a uchovávanie štatistiky zahraničného obchodu. Prijatie nových štandardizovaných protokolov uľahčilo výmenu a zverejňovanie štruktúrovaných údajov medzi jednotlivými informačnými systémami a používateľmi. Okrem toho bola všeobecná služba CIRCA vyvinutá v rámci IDA použitá ako spoločná platforma na uchovávanie a výmenu správ a nástrojov vytvorených v rámci štúdií programu Edicom medzi Eurostatom a členskými štátmi. Výsledky programu Edicom II je možné posúdiť v súlade s cieľmi témy „elektronická správa“ v rámci „programu eTEN“, ktorým sa podporovalo zriadenie transeurópskych elektronických služieb. Príkladom je vývoj internetových formulárov pre Intrastat a bezplatné zverejňovanie údajov štatistiky obchodu na internete prostredníctvom vnútroštátnych internetových stránok a databázy Eurostatu Easy Comext. 6. ZÁVERY Výsledky získané v rámci programu Edicom II umožnili významnú modernizáciu a zlepšenie transeurópskej siete na zber, tvorbu a zverejňovanie štatistiky obchodu s tovarom v rámci Spoločenstva a medzi Spoločenstvom a nečlenskými štátmi. Program zahŕňal obdobie 2001 – 2005, administratívne úlohy sa však realizovali až do roku 2008. Eurostat a členské štáty realizovali spolu 393 projektov, na ktoré boli vynaložené výdavky vo výške 31,2 mil. EUR, t. j. 61 % celkového rozpočtu schváleného v rozhodnutí o programe Edicom. Komisia a členské štáty úspešne vyvinuli nové počítačové technológie a internetové riešenia, z ktorých profitujú spravodajské jednotky, príslušné správne orgány a používatelia. Kvalitná štatistika obchodu je poskytovaná rýchlejšie a s nižšími vynaloženými nákladmi, boli vytvorené nové štatistické produkty uspokojujúce potreby inštitucionálnych a súkromných používateľov. Štatistické informácie boli bezplatne sprístupnené všetkým používateľom. Dosiahla sa efektívnosť zdrojov v Eurostate aj na vnútroštátnej úrovni. Zo štúdií o zjednodušení Intrastatu vyplýva, že spravodajské jednotky považujú zaťaženie spojené s výkazmi pre Intrastat za prijateľné. Ďalšie opatrenia na zjednodušenie by sa mali zamerať na zachovanie alebo zvýšenie kvality údajov pre používateľov. Na centrálnej úrovni boli vyvinuté elektronické nástroje, ktoré boli poskytnuté členským štátom, aby mohli vytvoriť základ pre úplne integrovaný a interoperabilný európsky systém. Kvôli problémom členských štátov spojených so zmenou ich vnútroštátnych systémov nie je práca na jeho zavedení ešte úplne dokončená. Napriek sľubným výsledkom ešte existujú určité nedostatky, ktoré budú musieť byť odstránené v rámci budúcich programov. [pic] Obr. 1 Návrh systému na riadenie programu [1] Ú. v. ES L 327, 18.12.1996, s. 34 – 37. [2] Ú. v. ES L 76, 16.3.2001, s. 1 – 4.